b'\n_START_ARTICLE_\nJuozas Virbickas\n_START_SECTION_\nBiografija\n_START_PARAGRAPH_\n1946\xe2\x80\x931957\xc2\xa0m. mok\xc4\x97si Anyk\xc5\xa1\xc4\x8di\xc5\xb3 Jono Bili\xc5\xabno vidurin\xc4\x97je mokykloje. 1957\xe2\x80\x931962\xc2\xa0m. studijavo Vilniaus universiteto Gamtos moksl\xc5\xb3 fakultete. Dar studijuodamas 1960\xe2\x80\x931962\xc2\xa0m. dirbo LSSR MA Zoologijos ir parazitologijos institute in\xc5\xbeinieriumi \xc5\xbeuvivaisininku, 1962\xe2\x80\x931964\xc2\xa0m. \xc5\xa1io instituto jaunesnysis mokslinis bendradarbis, 1964\xe2\x80\x931969\xc2\xa0m. \xc5\xbduvivaisos laboratorijos vadovas. 1968\xc2\xa0m. apgyn\xc4\x97 biologijos moksl\xc5\xb3 kandidato disertacij\xc4\x85 tema \xe2\x80\x9eLynas Lietuvos vandenyse: gyvenamoji aplinka, ekologija ir veisimo perspektyva\xe2\x80\x9c._NEWLINE_1970\xe2\x80\x932003\xc2\xa0m. vadovavo \xc5\xbduv\xc5\xb3 (v\xc4\x97liau\xc2\xa0\xe2\x80\x93 Hidrobiont\xc5\xb3) ekologijos ir fiziologijos laboratorijai, nuo 1970\xc2\xa0m. vyresnysis mokslinis bendradarbis, nuo 1989\xc2\xa0m. vyriausiasis mokslinis bendradarbis. 1989\xc2\xa0m. gamtos moksl\xc5\xb3 daktaras. Nuo 1977\xc2\xa0m. dar ir LSSR MA Zoologijos ir parazitologijos instituto direktoriaus pavaduotoju mokslo reikalams. Nuo 1977\xc2\xa0m. respublikin\xc4\x97s problemin\xc4\x97s mokslin\xc4\x97s tarybos \xe2\x80\x9eHidrobiologija, ichtiologija ir vandens biologini\xc5\xb3 resurs\xc5\xb3 panaudojimas\xe2\x80\x9c pirmininkas. 1987\xe2\x80\x931990\xc2\xa0m. dar ir SSRS Ichtiologin\xc4\x97s komisijos Pabaltijo skyriaus pirmininkas. _NEWLINE_1990\xe2\x80\x932003\xc2\xa0m. dirbo LMA Zoologijos ir parazitologijos (v\xc4\x97liau\xc2\xa0\xe2\x80\x93 Ekologijos) instituto direktoriumi ir Hidroekologijos skyriaus ved\xc4\x97ju. 1990\xe2\x80\x932006\xc2\xa0m. ir \xc5\xbeurnalo \xe2\x80\x9eEkologija\xe2\x80\x9c redakcin\xc4\x97s kolegijos narys. 1991\xc2\xa0m. i\xc5\xa1rinktas tarptautinio Baltijos komiteto nariu. 1994\xc2\xa0m. i\xc5\xa1rinktas LMA nariu korespondentu. Tarptautin\xc4\x97s gamtos ir visuomen\xc4\x97s moksl\xc5\xb3 akademijos tikrasis narys ir prezidiumo narys. J. Virbicko iniciatyva Lietuvos ekolog\xc5\xb3 draugija pripa\xc5\xbeinta tarptautiniu mastu, 1992\xc2\xa0m. ji tapo Europos ekolog\xc5\xb3 federacijos nare. 1998\xe2\x80\x932005\xc2\xa0m. Lietuvos \xc5\xbeuvinink\xc5\xb3 s\xc4\x85jungos, taip pat asociacijos \xe2\x80\x9e\xc5\xbduvininkyst\xc4\x97s r\xc5\xabmai\xe2\x80\x9c prezidentas, 2005\xc2\xa0m. i\xc5\xa1rinktas garb\xc4\x97s prezidentu. _NEWLINE_Palaidotas Vilniaus Kair\xc4\x97n\xc5\xb3 kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausiais J. Virbicko mokslin\xc4\x97s veiklos rezultatais laikomas ichtiologin\xc4\x97s krypties darbas\xc2\xa0\xe2\x80\x93 biologiniai \xc5\xbeuv\xc5\xb3, kai kuri\xc5\xb3 \xc5\xbeuvininkyst\xc4\x97s sri\xc4\x8di\xc5\xb3 tyrimai. Jis taip pat buvo hidroekologini\xc5\xb3 tyrim\xc5\xb3 Lietuvoje pradininkas, skatin\xc4\x99s toki\xc5\xb3 tyrim\xc5\xb3 pl\xc4\x97tr\xc4\x85. Vertinamas ir mokslininko vadovavimas gamtosaugos programoms bei ind\xc4\x97lis \xc4\xaf Lietuvos gamtosaug\xc4\x85 bei gamtonaud\xc4\x85. Disertacijas apgyn\xc4\x97 dvylika J. Virbicko i\xc5\xa1ugdyt\xc5\xb3 disertant\xc5\xb3._NEWLINE_Hidroekologijos ir ichtiologijos klausimais su bendraautoriais paskelb\xc4\x97 daugiau nei 170 mokslini\xc5\xb3 straipsni\xc5\xb3, 20 mokslini\xc5\xb3 knyg\xc5\xb3 ir monografij\xc5\xb3. I\xc5\xa1 viso yra paskelb\xc4\x99s apie 380 publikacij\xc5\xb3, apie pus\xc4\x97 i\xc5\xa1 j\xc5\xb3\xc2\xa0\xe2\x80\x93 mokslin\xc4\x97s, kitos\xc2\xa0\xe2\x80\x93 mokslo populiarinimo. Jis taip pat yra vieno i\xc5\xa1radimo termoekologijos srityje bendraautoris (1985\xc2\xa0m.)._NEWLINE_2013\xc2\xa0m. LR aplinkos ministerija \xc4\xafsteig\xc4\x97 Juozo Virbicko premij\xc4\x85 labiausiai nusipelniusiems saugant ir gausinant \xc5\xbeuv\xc5\xb3 i\xc5\xa1teklius aplinkos apsaugos valstybin\xc4\x97s kontrol\xc4\x97s pareig\xc5\xabnams, neetatiniams aplinkos apsaugos inspektoriams, \xc5\xbevej\xc5\xb3 asociacijoms, mokslo institucijoms ir j\xc5\xb3 darbuotojams.'